
ŠILUTĖS ŽIBŲ PRADINĖS MOKYKLOS PRADEDANČIŲJŲ MOKYTOJŲ, PAGALBOS MOKINIUI SPECIALISTŲ, PEDAGOGINIŲ STUDIJŲ STUDENTŲ MENTORYSTĖS VEIKLOS TVARKOS APRAŠAS


I SKYRIUS
BENDROSIOS NUOSTATOS

1. Šilutės Žibų pradinės mokyklos Mentorystės veiklos aprašas (toliau – Aprašas) nustato mentorystės principus, tikslus ir uždavinius, mentoriaus ir pradedančiojo mokytojo, pagalbos mokiniui specialisto, pedagoginių studijų studento įsipareigojimus, mentorystės organizavimo procesą. 
2. Mentorystės veikla Mokykloje siekiama įgalinti pradedančius mokytojus ar pagalbos mokiniui specialistus (toliau – darbuotojus), pedagoginių studijų studentus greičiau perprasti darbo specifiškumą, lengviau adaptuotis Mokyklos bendruomenėje, kuriant profesinius santykius, mokytis ir įgyjant reikiamų kompetencijų profesinėms funkcijoms atlikti, efektyviau spręsti iškilusias problemas. 
3. Apraše vartojamos sąvokos: 
Mentorystė – patyrusio asmens (mentoriaus) veikla, kai jis pataria, konsultuoja ir padeda mažiau patyrusiam asmeniui.
Mentorystės veikla – mentoriaus ir mentoriaus ir pradedančiojo mokytojo, pagalbos mokiniui specialisto, pedagoginių studijų studento bendri veiksmai siekiant numatytų tikslų.
Mentorius – patyręs autoritetingas asmuo, patariantis, konsultuojantis ir globojantis mažiau patyrusį asmenį. 
Pradedantis mokytojas, pagalbos mokiniui specialistas– pirmus metus dirbantis ar profesinės veiklos sunkumų patiriantis mokytojas, pagalbos mokiniui specialistas.

II SKYRIUS
MENTORYSTĖS PRINCIPAI, TIKSLAS IR UŽDAVINIAI

4. Mentorystės principai: 
4.1. profesionalumas – mentorius ir darbuotojas ar pedagoginių studijų studentas mentorystės procese dalykiškai bendrauja ir bendradarbiauja profesinės veiklos klausimais; 
4.2. atvirumas – mentorius ir darbuotojas ar pedagoginių studijų studentas atvirai dalijasi savo patirtimi, atskleidžia problemas; 
4.3. konfidencialumas – mentorystės procese sužinota informacija yra konfidenciali, ji neatskleidžiama jokiai trečiajai šaliai, išskyrus tuos atvejus, kai pateikiama nuasmeninta ir apibendrinta; 
4.4. partnerystė – bendraujama lygiateisiškai, geranoriškai ir pagarbiai, siekiant suderinti mentoriaus ir darbuotojo ar pedagoginių studijų studento interesus; 
4.5. refleksija – mentorius ir darbuotojas ar pedagoginių studijų studentas nuolat reflektuoja įvykusius susitikimus, apmąsto veiklą, vertina ir analizuoja mentorystės procese įvykusius pokyčius; 
4.6. atskaitomybė – tiesioginiam vadovui mentorius ir darbuotojas ar pedagoginių studijų studentas teikia veiklos dienoraštį (priedas).
5. Mentorystės tikslas – skatinti darbuotojo ar pedagoginių studijų studento asmeninį profesinį tobulėjimą, savivertės ir atsakomybės didinimą, individualių gebėjimų, stiprybių ugdymą. 
6. Mentorystės uždaviniai: 
6.1. padėti pradedančiam darbuotojui, pedagoginių studijų studentui nustatyti profesinės veiklos ir asmeninio profesinio tobulėjimo tikslus; 
6.2. suteikti pagalbą darbuotojui ar pedagoginių studijų studentui skirtingose profesinėse srityse: planuojant ir modeliuojant veiklos turinį, aplinką, suteikiant konkrečias instrukcijas, dalinantis gerąja patirtimi bei aptariant profesines atsakomybes; 
6.3. įgalinti darbuotoją ar pedagoginių studijų studentą rasti galimus problemų sprendimo būdus parenkant ir naudojant tinkamus metodus; 
6.4. užtikrinanti darbuotojui ar pedagoginių studijų studentui sėkmingą integraciją į įstaigos bendruomenę; 
6.5. sukurti savigarba ir pasitikėjimu grįstą bendravimo ir bendradarbiavimo aplinką. 

III SKYRIUS
MENTORYSTĖS TAIKYMAS IR TRUKMĖ

7. Mentorystė gali būti taikoma: 
7.1. naujai priimtiems darbuotojams; 
7.2. darbuotojams, kurie perėjo dirbti iš vienos pareigybės į kitą; 
7.3. kai darbuotojams pareigybė nesikeitė, bet visiškai ar iš esmės keitėsi jų darbo pobūdis; 
7.4. darbuotojams, kuriems mentoriaus reikalingumą įžvelgė direktorius ar direktoriaus pavaduotojas ugdymui;
7.5. pedagoginių studijų studentams. 
8. Aprašo 7 punkte nurodytiems darbuotojams Mentorystės taikymo poreikį ir trukmę nustato tiesioginis vadovas, pedagoginių studijų studentams – aukštoji mokykla. 
9. Mentorius darbuotojui bei pedagoginių studijų studentui tiesioginio vadovo siūlymu paskiriamas įstaigos direktoriaus įsakymu. Mentorystės vykdymo trukmę – nustato tiesioginis vadovas. Esant poreikiui, jei mentorystės vykdymo trukmė nėra pasibaigusi, tiesioginis vadovas gali pakeisti mentorių, mentorystės vykdymą pratęsti ar nutraukti. Tiesioginis vadovas, spręsdamas mentorystės trukmės pratęsimo arba nutraukimo klausimus, turi įvertinti pradedančiojo ar profesinių sunkumų patiriančio darbuotojo darbo sudėtingumą, turimas žinias, įgūdžius bei darbo patirtį. 

IV SKYRIUS
MOKYKLOS VADOVO, MENTORIAUS IR PRADEDANČIO DARBUOTOJO FUNKCIJOS / VEIKLA

10. Mokyklos vadovas:
10.1. apibrėžia mentorystės proceso struktūrą, nustato mentoriaus funkcijas, atsakomybes ir mentorystės tikslus;
10.2. planuodamas mokytojų darbo krūvį numato laiką mentorystei, sudaro sąlygas reguliariems mentoriaus ir darbuotojo, pedagoginių studijų studento susitikimams;
10.3. įsitraukia į darbuotojų, pedagoginių studijų studentų adaptacijos procesą, periodiškai domisi mentorystės eiga ir užtikrina pagalbos teikimą.  
11. Mentorius:
11.1. mentorystės procese nuosekliai teikia metodinę, dalykinę ir emocinę pagalbą atsižvelgdamas į darbuotojo, pedagoginių studijų studento individualius profesinius poreikius ir patirties lygį;
11.2. teikia grįžtamąjį ryšį su darbuotoju, pedagoginių studijų studentu aptaria konkrečias ugdymo situacijas, kylančius sunkumus;  
11.3. nuolat bendradarbiauja su mokyklos vadovybe ir kolegomis siekdamas užtikrinti sklandesnę pedagogo profesinę adaptaciją.
12. Darbuotojas, pedagoginių studijų studentas:
12.1. aktyviai įsitraukia į mentorystės procesą, inicijuoja bendravimą su mentoriumi ir 
aktyviai įvardina kylančius profesinius sunkumus bei pagalbos poreikius;
12.2. sistemingai reflektuoja savo profesinę patirtį, stiprina profesines kompetencijas ir pasitikėjimą savimi.

V SKYRIUS
MENTORYSTĖS ORGANIZAVIMO PROCESAS

13. Mentorystės procesą sudaro etapai: 
13.1. mentoriavimo pradžios etapas. Tiesioginis vadovas darbuotojui, pedagoginių studijų studentui paskiria mentorių. Suderinami mentoriaus ir darbuotojo, pedagoginių studijų studento tikslai bei lūkesčiai, susitariama dėl mentoriavimo proceso, rezultatų, vaidmenų, išteklių, komunikacijos ir konfidencialumo; 
13.2. situacijos analizės etapas. Šiame etape mentorius renka duomenis apie konkrečią situaciją, kartu su darbuotoju, pedagoginių studijų studentu ieško veiksmingų sprendimo variantų. Mentorius konsultuoja pradedantį mokytoją, pildo mentorystės dienoraštį (priedas); 
13.3. refleksijos etapas. Šiame etape periodiškai vyksta įgyvendinimo pokyčio rezultatų aptarimas ir vertinimas, numatomi papildymai ir pakeitimai. Mentorystės dienoraštyje refleksijoje pažymi esminius pokyčius. 
13.4. mentoriavimo proceso metu konsultaciniai susitikimai turi vykti pagal poreikį, bet ne mažiau kaip 1 kartą į savaitę: problemų identifikavimas, veiklos planavimas, stebėjimas, refleksija; 
13.5. mentorius ir darbuotojas, pedagoginių studijų studentas bendrauja kontaktiniu būdu, o esant poreikiui nuotoliniu būdu;
13.6. darbuotojas, pedagoginių studijų studentas, mentorius, mokyklos vadovas dalyvauja savivaldybės lygmens mentorystės klubo veikloje, teikia duomenis apie mentorystės procesą, organizuojamuose forumuose dalinasi kolegialiąją patirtimi, įvardija poreikius mokymams.           
 
VI SKYRIUS
BAIGIAMOSIOS NUOSTATOS

14. Aprašas įsigalioja, jį patvirtinus direktoriaus įsakymu.

